DOI: 10.14457/cu.the.2013.1219
title: การสังเคราะห์ข้อมูลจากการสำรวจและชีวิตจริงเพื่อระบุปัญหาและการแก้ไขการจัดการเรียนรู้ของครูในโรงเรียนมาตรฐานสากล

description: การวิจัยนี้มีวัตถุประสงค์ เพื่อ 1) สำรวจข้อมูลการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล 2) วิเคราะห์สภาพการจัดการเรียนรู้ของครูในส่วนที่มีปัญหาจากการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล และ 3) เสนอแนวทางการแก้ไขปัญหาการจัดการเรียนรู้ของครูจากการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล งานวิจัยครั้งนี้เป็นงานวิจัยแบบผสมผสานระหว่างการสำรวจและการศึกษาข้อมูลจากชีวิตจริง กลุ่มตัวอย่าง คือ กลุ่มรองผู้อำนวยการกลุ่มบริหารงานวิชาการและหัวหน้างานหลักสูตร จำนวน 35 คน กลุ่มครูที่ปฏิบัติหน้าที่สอนในสาระการศึกษาค้นคว้าด้วยตนเอง จำนวน 104 คน และกลุ่มครูใน 8 กลุ่มสาระการเรียนรู้ จำนวน 280 คน รวมทั้งสิ้น 419 คน เครื่องมือที่ใช้ คือ แบบสอบถาม แบบสังเกตการจัดการเรียนรู้ และ บันทึกหลังสอน วิเคราะห์ข้อมูลโดยใช้ความถี่ ร้อยละ ค่าเฉลี่ย และส่วนเบี่ยงเบนมาตรฐาน ผลการวิจัยสรุปได้ ดังนี้1. ผลการสำรวจข้อมูลการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล พบว่า โรงเรียนมาตรฐานสากลทุกแห่งมีการบริหารจัดการหลักสูตรสถานศึกษามาตรฐานสากล แบ่งเป็น 4 ด้าน คือ 1) การจัดทำหลักสูตรมาตรฐานสากล 2) การดำเนินการระดับชั้นเรียน 3) การส่งเสริม สนับสนุนระดับสถานศึกษา และ 4) การกำกับดูแลคุณภาพระดับสถานศึกษา จากการสำรวจกลุ่มตัวอย่าง 3 กลุ่มข้างต้นเกี่ยวกับการบริหารจัดการ พบว่า โรงเรียนมาตรฐานสากล ทุกแห่งมีการบริหารจัดการอยู่ในระดับดี โดยด้านการจัดทำหลักสูตรสถานศึกษามาตรฐานสากลมีการบริหารจัดการดีที่สุด และด้านการส่งเสริม สนับสนุนระดับสถานศึกษามีการบริหารจัดการดีน้อยที่สุด และจากการศึกษาข้อมูลจากชีวิตจริง พบว่า โรงเรียนมีการบริหารจัดการครบทุกด้าน แต่มีข้อสังเกต ดังนี้ 1) ด้านการจัดทำหลักสูตรสถานศึกษาเกี่ยวกับการวิจัยและติดตามผลการใช้หลักสูตรสถานศึกษามาตรฐานสากล ยังไม่ปรากฏหลักฐานชัดเจน 2) ด้านการดำเนินการระดับชั้นเรียน ครูดำเนินการตามเอกสารแนวทางการจัดการเรียนการสอนในโรงเรียนมาตรฐานสากล ฉบับปรับปรุง 3) ด้านการส่งเสริมสนับสนุนระดับสถานศึกษา โรงเรียนยังไม่ได้สนับสนุนเรื่องการพัฒนาบุคลากรเกี่ยวกับสาระการศึกษาค้นคว้าด้วยตนเองมากเท่าที่ควร และ 4) ด้านการกำกับดูแลคุณภาพระดับสถานศึกษา โรงเรียนยังดำเนินการเรื่องการนิเทศและการวิจัยติดตามผลการใช้หลักสูตรน้อย ขาดความต่อเนื่องและเป็นระบบ ส่วนการประกันคุณภาพยังไม่ได้เน้นเกี่ยวกับโรงเรียนมาตรฐานสากล2. ผลการวิเคราะห์สภาพการจัดการเรียนรู้ของครูในส่วนที่มีปัญหาจากการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล จากการสำรวจ พบว่า ปัญหาการจัดการเรียนรู้แบ่งได้ 2 ประเด็น คือ 1) นักเรียนมีกระบวนการคิด/ระบบความคิดยังไม่เป็นระบบ ยังเคยชินกับการคัดลอก 2) ครูขาดความเข้าใจในธรรมชาติของวิชาและกระบวนการเรียนรู้ที่เหมาะสม และ ครูมีปัญหาเรื่องการจัดกิจกรรมการเรียนการสอน จากการศึกษาข้อมูลชีวิตจริง พบว่า ปัญหาการจัดการเรียนรู้ มี 5 ข้อ คือ 1) ความพร้อมของนักเรียนในการดำเนินกิจกรรมในแต่ละขั้นตอน 2) เวลาในการทำงาน 3) ทักษะการสื่อสาร 4) ทักษะการคิด และ 5) ทักษะในการทำงาน3. ผลการสำรวจแนวทางการแก้ไขปัญหาการจัดการเรียนรู้ของครูจากการบริหารจัดการหลักสูตรสถานศึกษามาตรฐานสากลในโรงเรียนมาตรฐานสากล พบว่า ผู้บริหารควรจัดการประชุมครูเพื่อวางแผนสำหรับการจัดกระบวนการเรียนรู้ ครูควรหาตัวอย่างการศึกษาค้นคว้าที่หลากหลาย และศึกษาเพิ่มเติมในด้านการจัดกิจกรรมการเรียนการสอน ครูควรเข้ารับการอบรมเพื่อให้มีความรู้เป็นแนวทางเดียวกัน ผลการศึกษาข้อมูลชีวิตจริง พบว่า ครูศึกษาเอกสารต่างๆเพื่อให้มีความรู้ความเข้าใจในเนื้อหารายละเอียด ใช้ทักษะในการพูด และใช้คำถามในการเปิดประเด็นความคิดของนักเรียน ใช้ตัวอย่างที่ถูกต้องและเหมาะสมกับงานของนักเรียนเป็นกรณีศึกษา ใช้ Social Media เช่น Facebook ในการให้คำปรึกษานักเรียนนอกเหนือเวลาเรียนในโรงเรียน